‹‹ተስፋችንን መስራት ያለብን ራሳችን ነን››   -ኢንጂነር ታከለ ኡማ የአዲስ አበባ ከተማ አስተዳደር ምክትል ከንቲባ
አዲስ አበባ፦ ‹‹ተስፋችንን መስራት ያለብን ራሳችን ነን›› ሲሉ የአዲስ አበባ ከተማ አስተዳደር ምክትል ከንቲባ ኢንጂነር ታከለ ኡማ ገለጹ፡፡ ‹‹ያለንን አቅም አሟጠን በመጠቀም ፈተናዎችን በብቃት ማለፍ የሚያስችለን ኢኮኖሚያዊ መዋቅር መገንባት የምንጀምርበት ወቅት አሁን ነው›› ሲሉም ተናገሩ፡፡ 
ምክትል ከንቲባው ኢንጂነር ታከለ በማህበራዊ ትስስር ገጻቸው ባሰፈሩት መልእክት፣ ‹‹ተስፋችንን መስራት ያለብን ራሳችን ነን፡፡ ወቅቱ ያለንን አቅም አሟጠን በመጠቀም ፈተናዎችን በብቃት ማለፍ የሚያስችለን ኢኮኖሚዊ መዋቅር መገንባት የምንጀምርበት ነው›› ብለዋል፡፡ 
የኮሮና ቫይረስ የዓለምን አጠቃላይ የኑሮ ቅርጽና ኢኮኖሚያዊ መዋቅርን በመረበሽ ዓለም ከረጅም ዘመን በኋላ የገጠማት ክስተት መሆኑን አመልክተዋል፡፡ በዚህም ምክንያት ሀገራት ድንበራቸውን መዝጋታውንና ዜጎች ወደ ፈለጉበት ቦታ የመንቀሳቀስ ሂደታቸውም የተገታ መሆኑን ጠቅሰዋል፡፡ በተጨማሪ ሰዎች የሚሰባሰቡባቸው ሁነቶች ቁጥርም ከቫይረሱ መከሰት በኋላ ወደ ምንምነት እየተጠጋ መሆኑን ጠቁመዋል፡፡ 
እንደ ኢንጂነር ታከለ ገለጻ፤ ቫይረሱ ከደቀነው የነዋሪዎች የመንቀሳቀስና በጋራ የመኖር ባህል ፈተና በከፋ መልኩ፣ የብዙሃን የዓለም ዜጎች ሰርቶ መግባት ፈተና ውስጥ ገብቷል:: በሚሊዮን የሚቆጠሩ ዜጎችም ስራቸውን አጥተው ፈተና ውስጥ ወድቀዋል፡፡ 
በኢትዮጵያም የቫይረሱ መግባት ከተሰማበት ጊዜ አንስቶ ኢኮኖሚያዊም ይሁን ማህበራዊ ፈተናዎች መደቀኑን ጠቁመው፤ በዚህም የዜጎች እንቅስቃሴ ተገድቧል ብለዋል:: የንግድም ይሁን የማምረቻ ኢንዱስትሪው ችግር ውስጥ መውድቁንና በኢኮኖሚው መቀዛቀዝ ሳቢያ ስራቸውን ካጡ ዜጎች ባለፈ በተለይም በእለት በሚገኝ ገቢ ላይ ኑሮአቸውን የመሰረቱ ዜጎች ከምንጊዜውም በላይ ህይወታቸው አደጋ ላይ መውደቁን አመልክተዋል፡፡ 
የአዲስ አበባ ከተማ አስተዳደርም በወረርሽኙ ምክንያት ለአደጋ ተጋላጭ የሆኑ ዜጎችን ለመታደግ እንዲቻል ገንዘብና እርዳታዎችን ከማሰባሰብ ጀምሮ የምግብ ባንክን የመሳሰሉ ዜጎች ድጋፍ የሚያገኙባቸው መርሀግብሮች ነድፎ ተግባራዊ ማድረግ መጀመሩን አስታውሰዋል፡፡ ሆኖም እነዚህ የድጋፍ ስራዎች ችግሮችን ለአጭር ጊዜ ለማለፍ ቢያግዙም፤ ዘላቂ መፍትሄ መሆን እንደማይችሉ አመልክተዋል፡፡ ዘላቂውና አዋጪው መፍትሄ የኢኮኖሚውን ቅርጽ መጪውን ጊዜ ባገናዘበ መልኩ መዘርጋትና ማዋቀር ነው ብለዋል፡፡ ይህንን ለማሳካት ትኩረት የሚደረግባቸው ዘርፎች ላይ ማስተካከል እንደሚያስፈልግ አስታውቀዋል፡፡ 
እንደ እርሳቸው ገለጻ፤ ትኩረት የሚደረግባቸው ዘርፎች ለዜጎች የስራ እድልን የሚፈጥሩ፣ የገቢ ምንጭ የሚያጠናክሩ መሆን አለባቸው፡፡ ከነዚህ አንዱ የከተማ ግብርና ማስፋፋትና ከነዋሪዎች የእለት ተእለት ኑሮ ጋር ማስተሳሰር ነው። ዘርፉ ያለብዙ ወጪ በርካታ ጠቀሜታዎችን እንደሚያስገኝ ከመርዳቱም ባሻገር እስከዛሬ ጥቅም ላይ ያልዋሉ በከተማ ውስጥ የሚገኙ መሬቶች ወደስራ ማስገባት እንደሚያስችልና ምርት የመስጠት አቅማቸው ከገጠሩ የተሻለ የሚሆን ነው፡፡ 
የከተማ ግብርና በብቃት ከተሰራበት ኢኮኖሚውን በአስተማማኝ ደረጃ መደገፍ ይችላል ያሉት ኢንጂነር ታከለ፣ ስለሆነም ነዋሪዎች የከተማ ግብርናን በመተግበር ራሳቸውን መመገብ ይችላሉ ብለዋል፡፡ ይህ ደግሞ በስራ እጦት ለተቸገረው ነዋሪ አትራፊ መፍትሄና የምግብ አማራጭን ከመፍጠሩም ባሻገር በአቅርቦትና ችግር ፣ በአማራጭ እጥረት፣ በዋጋ ንረት ለሚቸገረው የከተማ ነዋሪ ፈተናዎችን እንደሚያቃልል አስታውቀዋል። 
በተጨማሪም ለአምራቾቹ አስተማማኝ የገቢ ምንጭ በመሆን በዘርፉ ወጣቶችን በሰፊው ማሳተፍ የሚያስችል ከመሆን ባለፈ የከተማ ግብርና ለፈጠራ ስራዎች በር የሚከፍትና ለአካባቢያዊ ስነ ምህዳርም ፋይዳው የጎላ ነው ብለዋል፡፡ ስለሆነም በተገቢው መጠን ላልሰራንበት የከተማ ግብርና ትኩረት በመስጠት የምግብ አቅርቦታችን ማሳደግ፣ የዋጋ ንረቶችን መቆጣጠርና ለነዋሪዎቻችን አዲስ የገቢ ምንጭ መፍጠር ከእነዚህ ሁሉ ጋር በተቆራኘ መልኩ ደግሞ አረንጓዴ ልማትን ማፋጠን እንደሚቻል ገልጸዋል፡፡ 
ሌላው ኢኮኖሚያዊ መዋቅርን ለመገንባትና ፈተናዎችን ለማሸነፍ ትኩረት መስጠት የሚኖርብን ዘርፍ ሀገራዊ ሀብት የሆነው የሸክላ ስራና የሸማ ስራን ባቀፈ መልኩ የእደ ጥበብ ስራዎች ማሳደግና ማዘመን ላይ ነው ብለዋል፡፡ ዘርፉ ለብዙ ሰዎች የስራ እድልን ከመፍጠሩ ባሻገር ሀገራዊ በሆኑ ጥሬ እቃዎችና ረጅም የተጠቃሚነት ትስስር ባካተተ መልኩ የውጭ ምንዛሬ ማስገኘት መቻሉ ዘርፉ ላይ ትኩረት ማድረግ እንዳለብን ይጠቁመናል ሲሉ አብራርተዋል፡፡ 
‹‹ለዚህም በዘርፉ ለተሰማሩ ዜጎች የተመቹ የማምረቻና የመሸጫ ቦታዎችን መገንባት መጀመራችን ለዘርፉ ለሰጠነው ትኩረት ማሳያ መሆን ይችላል›› ያሉት ኢንጅነር ታከለ ፣ የዕደ ጥበብ ዘርፍን ዘመናዊ መልክ በማላበስ ለብዙ ዜጎች የስራ አማራጭ እንዲሆንና በውጭ ሀገርም ገበያን በማፈላለግ ሀገራዊ ጥቅሙን ማጉላት ላይ በስፋት መስራት እንደሚያስፈልግ አመልክተዋል።አዲስ ዘመን ግንቦት 11/2012በጋዜጣው ሪፖርተር